**ELŐTERJESZTÉS**

**Körmend Város Önkormányzata Képviselő-testülete 2019. december 12-i ülésére**

**Tárgy:** beszámoló a Körmendi Közös Önkormányzati Hivatal 2019. évi munkájáról

Tisztelt Képviselő-testület!

A Körmendi Közös Önkormányzati Hivatal 2019. évi tevékenységéről az alábbi beszámolót terjesztem elő:

A körmendi székhelyen (Hivatalban) dolgozó személyek száma: 44 fő,  ebből 5 fő van gyesen, 7 fő pedig nem köztisztviselői munkakörben  dolgozik, a köztisztviselők száma Körmenden 32 fő, ebből 22 nő, 6  férfi. A körmendi köztisztviselők közül a nők átlagéletkora 39 év, a 6  férfié pedig 41 év. A 32 főből 19 rendelkezik felsőfokú végzettséggel,  13 középfokú végzettséggel.

 Körmenden angol nyelvből 1 fő rendelkezik felsőfokú, 4 középfokú  nyelvvizsgával, német nyelvből 12 fő középfokú nyelvvizsgával, francia  nyelvből egy  fő középfokú nyelvvizsgával.
 A Csákánydoroszlói kirendeltségen 4 fő dolgozik, mind a 4 fő nő, közülük egy fő felsőfokú, 3 középfokú végzettségű, az ott dolgozok  közül egy fő rendelkezik középfokú német nyelvvizsgával. A Kirendeltségen dolgozók átlagéletkora 40 év.

A 2019-es évben az előterjesztés megírásáig a Hivatalban –a Csákánydoroszlói Kirendeltség nélkül -   16412 db    főszámon iktatott ügy keletkezett.

Az egyes Irodák beszámolói:

**Közszolgálati Iroda**:

***Iroda létszáma: 16 fő, ebből köztisztviselő 10 fő, Mt. hatálya alá 6 fő tartozik, 2 fő jelenleg szülési szabadságon van.***

Az iroda szerteágazó feladatokat lát el mind a napi feladatok, mind pedig az időszakosan jelentkező tennivalók esetében. Az iroda tevékenysége az elmúlt évhez képest nem változott.

Az anyakönyvvezetéssel (ügyszám: 720), házasságkötéssel, hagyatékkal (181 ügy), vagyonleltár készítése (9 eset), nemzetiségi önkormányzattal, médiával, személyügyekkel, civil szervezeti, sporttal és ifjúsági ügyekkel kapcsolatos, valamint a titkársági és iktatási feladatok tartoznak az iroda hatáskörébe.

Több területen van jegyzőkönyv-, és nyilvántartások vezetésével kapcsolatos kötelezettségünk. Az Mt. hatálya alá tartozó munkatársaink látták el a nyomdai, szállítási, takarítási, és őrző-védő feladatokat.

A szakmai feladatellátásban a szociális területen kialakított rendszer folyamatosan működik, jelentős segítséget nyújt a rászorultak számára. A Társadalmi és Ifjúsági Ügyek Bizottsága sűrű ülésrendjével biztosította a döntések időbeni meghozatalát, így az ügyintézés minden esetben határidőben megtörténhetett. Támogatási típusonként az alábbi döntések születtek:

|  |  |  |
| --- | --- | --- |
| **Támogatás megnevezése** | **megállapítás** | **elutasítás** |
| Eseti települési támogatás | 164 | 15 |
| Lakhatási települési támogatás | 75 | 9 |
| Gyógyszer-támogatási települési támogatás | 24 | 3 |
| Fűtés-támogatási települési támogatás | 80 | 7 |
| Települési tankönyvtámogatás | 51 | 0 |
| Újszülött támogatás  | 51 | 3 |
| temetési segély  | 25 | 4 |
| Rendszeres Gyermekvédelmi Kedvezmény | 81 | 12 |
| Köztemetés | 1 | 0 |

Az újszülött támogatások száma a 2018-as 78-ról 51-re csökkent A költségvetés készítésénél azonban továbbra is szükséges megfelelő mértékben tervezni, hiszen az igénylések száma évről-évre változik. Az ügyek száma némileg növekedett a tavalyihoz képest (568-ról 605-re).

 A média területén a megújult városi honlap, a rádió és a városi újság folyamatos működése biztosított. A kapcsolattartás, hírek és információk eljuttatása a médiához az iroda köztisztviselőjének állandó feladata volt. Ugyancsak az iroda tevékenységéhez tartozott a Batthyány-Strattmann László Ösztöndíj és a Bursa Hungarica pályázatok előkészítése a Társadalmi és Ifjúsági Ügyek Bizottsága számára, valamint a bizottsági döntések végrehajtása.

Szintén ennél az irodánál jelentkezett a nemzetközi kapcsolatokkal kapcsolatos feladatok intézése, a nemzetközi delegációk érkezésének előkészítése, programjainak lebonyolítása.

Az iroda köztisztviselői állománya továbbra is fiatal, ezért a képzéseknek, közigazgatási alap- és szakvizsgák letételének a napi feladatok ellátása, és munkatapasztalatok szerzése mellett továbbra is fontos szerepe van. A költségvetés összeállításakor a képzésekre fordítható összegeket továbbra is tervezni szükséges.

**Városfejlesztési és építéshatósági iroda:**

Irodánk jelenleg 5 fővel működik, +2 fő megbízott munkavállaló segíti munkánkat, további +2 fő gyes-en lévő kolléga van állományban.

A kollégákból 7 felsőfokú, 2 középfokú végzettségű.

**Az I. fokú építéshatósági feladatokat** az ügyintéző 46 (2 város és 44 község) településre vonatkozóan végzi el. A 2013-ban új alapokra helyezett építésügyi hatósági eljárások szabályozását gyakran módosítják, több változást kell alkalmaznia a kollégáknak. A nagy mennyiségű ügyiratszám ellenére sikerül tartani a szűkre szabott eljárási határidőket.

Az építési eljárások során helyszíni szemléket kell tartani, ami a nagy távolság, és a több település miatt sok időt igényel. Az építésügyi gyakori jogszabályváltozás miatti bizonytalanságban több ügyfél jön érdeklődni, mit tegyen, illetve tehet az ügyében. A megváltozott szabályozás mellett több a járulékos tevékenységi kötelezettségük, pl statisztikai jelentések, NAV-adatszolgáltatás, ugyanakkor egyre nehezebb teljesíteni az egyre szűkülő eljárási határidőket.

**Építési beruházások szervezése** során együttműködünk az engedélyező hatóságokkal, szakhatóságokkal, és az út-, és közmű-hálózatok kezelőivel. A nagyobb fejlesztések EU forrásból valósulhatnak meg, így irodánk nyújt műszaki alátámasztást a Projektfejlesztési és Kistérségi Iroda számára az előkészítési feladatok ellátásához.

A 2019-es évben az alábbi beruházásokban és felújításokban készítette elő irodánk a feladatokat, illetve a megvalósításhoz szükséges műszaki tevékenységeket végezte el:

* Kastély – lóistálló épület felújítása
* Kastély főépület díszterem mögötti termek felújítása
* Kastély főépület és őrségépületek, tisztilak rekonstrukciós tervezési feladataihoz adatszolgáltatás, előkészítés
* TOP barnamezős beruházás előkészítése (tervezés, koncepció)
* TOP Városi piac létesítése előkészítése (tervezés, közbeszerzés)
* TOP turisztikai fejlesztés a Rába parton beruházás előkészítése (tervezés, közbeszerzés)
* TOP energetikai projektek előkészítése, KKK, Felsőberki Kultúrház, Hunyadi, Mozi épületek (tervezés, közbeszerzés)
* TOP Zöldváros kialakításának megvalósítása, büfé épület építése (kivitelezés)
* TOP Kerékpárút létesítése IV.Béla király u.és Mátyás király u. mentén (kivitelezés)
* Mátyás király u. kerékpárút közbenső szakaszának forgalomtechnikai átalakítása (kivitelezése folyamatban)
* TOP Keleti városrész csapadékvíz elvezetése (kivitelezés, elszámolás alatt)
* TOP iparterület infrastrukturális fejlesztése, útépítés, illetve csapadékvíz elvezetés 2 záportározóval (kivitelezés, elszámolás alatt)
* Közvilágítás korszerűsítés rekonstrukciójához adatszolgáltatás, előkészítési feladatok
* Bárkaház fejlesztése (eszközök vétele, szálláshely tervezése)
* Szociális szolgáltató intézményi tornaszoba kialakítása, szigeteléssel
* Deák F. u. út-, és járdaburkolat felújítása (2018-as BM forrás)
* Újváros u., Dózsa gy. u. csapadékvíz elvezetési munkák
* Zrínyi M u., Mátyás k. u., Arany J u. csapadékvíz elvezetési munkák (folyamatban)
* Németh M. u. sporteszközök telepítése, Bartók ltp, Avar u., és Rába part játszótéri eszközök elhelyezése
* Bartók ltp, Rába part kosárpálya létesítése
* Bartók ltp, fittpark létesítése
* Piac alatti út (József A u. folytatása) tervezési és engedélyeztetési feladatok (út, közvilágítás, víz, szennyvíz, csapadékvíz)
* Bástya körforgalom, Bástya u., Kölcsey u., mozi köz terveinek korszerűségi felülvizsgálata, engedély meghosszabbítása
* elnyert BM pályázati forrással a IV. Béla k. u. és a Bástya u. felújításának előkészítése zajlik
* BM forrás áll rendelkezésre a Rába-völgy projekt által ellehetetlenült ingatlanokhoz vezető utak kialakítása érdekében, amely előkészítését is bonyolítjuk.

Irodánk kiemelt feladata volt idén az **M8 gyorsforgalmi út építése kapcsán** beadott (közel 50 db) ügy gyors intézése, az engedélyezési eljárások elősegítése. Fontos városunk számára az M8 kapcsán építendő ADA-MJUS között létesítendő **körforgalmi csomópont**, és onnan a **kerékpárút** kiépítése is, amelynek tervezését a NIF Zrt. végezteti.

Irodánk végzi Főépítész irányításával a **Helyi Építési Szabályozás és Szabályozási terv** felülvizsgálatát, módosítások előkészítését, és bonyolítását, valamint a városképi szempontból értékes területeken a **településképi eljárások bonyolítását, továbbá a** helyi értékvédelem feladatait is.

Irodánk a folyamatban lévő beruházások bonyolításán felül a korábban már befejezett EU-s vagy hazai forrású **projektek utó-felülvizsgálatai** során a műszaki előkészítéseket is megteszi, pl. a KEOP szennyvízberuházás ellenőrzése volt soron idén.

Irodánk ezen felül a **közbeszerzési eljárások feladatait** úgy segíti, hogy a szükséges műszaki jellegű kontrollt végzi el, az előkészítés, és a bírálatok során. Közreműködünk a Közbeszerzési Bizottság, valamint a Városüzemeltetési Bizottság üléseire, valamint a vonatkozó Képviselő-testületi ülésekre történő előterjesztések előkészítésében.

**Kapcsolatokat** tartunk fenn a város üzemeltetését ellátó Körmend város Gondnokságával, a Művelődési Központtal, és a közintézményekkel.

 **Városüzemeltetéssel kapcsolatos főbb területek fentieken kívül**:

* I. fokú környezetvédelmi hatósági feladatok
* Természetvédelmi szakhatósági feladatok
* Szakhatósági állásfoglalások kiadása a helyi építési szabályzathoz való illeszkedés szempontjából
* katasztrófavédelem önkormányzatot érintő feladatai
* ár-, és belvízvédelem helyi feladatai
* erdészeti, fakivágási, zöldterület gondozási feladatok
* szúnyoggyérítés, rágcsálóírtás
* közterület-használat, bontás engedélyezése, önkormányzati utak, járdák, hidak kezelői feladatai
* csapadékvíz elvezetés rendszereinek kezelői faladatai,
* e-közmű adatszolgáltatás, tájékoztatás, kezelői nyilatkozatok kiadása
* közvilágítási karbantartási, fejlesztési feladatok
* temetőkkel kapcsolatos karbantartási, felújítási, illetve beruházási feladatok temetőbővítés
* statisztikai adatszolgáltatások
* nemzetgazdasági szempontból kiemelt beruházások eljárásairól rendszeres jelentések kiadása Kormányhivatal felé
* vagyonkezeléssel kapcsolatban: tulajdonosi nyilatkozatok, hozzájárulások előkészítése,
* adatszolgáltatás, statisztikai tevékenység, szakterület szerint
* főépítész irányítása alatt a helyi építési szabályozás, szerkezeti terv, helyi értékvédelem feladatai
* önkormányzati tulajdonba került (2013.01.01.) vízi-közmű vagyon kapcsán az üzemeltetővel együttműködően a vagyon kezelése, beruházási, felújítási munkák felügyelete
* önkormányzati tulajdonú ingatlanok használatához a tulajdonosi dokumentumok előkészítése
* panaszkezelés, a lakossági bejelentések nyomán.

**Pénzügyi iroda**

A pénzügyi iroda jelenleg 13 fővel működik, ebből két fő a csákánydoroszlói kirendeltségen. A 2019. évben 2 fő került felvételre 2 távozó kolléga helyére. A pénzügyi irodavezető nyugdíjazása miatt távozott az állományi létszámból, de tovább segíti az irodát a feladatok átadásában. Az irodai létszámból 5 fő középfokú végzettséggel, míg 8 fő szakirányú felsőfokú végzettséggel rendelkezik.

A pénzügyi iroda látja el a két önkormányzat, Körmend és Csákánydoroszló települések, két társulás, a Körmend és Kistérsége Önkormányzati Társulás és a Körmend és Mikrotérsége Köznevelési Intézményfenntartó Társulás, és fenntartásában lévő költségvetési intézmények, az Önkormányzat fenntartásában lévő költségvetési szervek, valamint a Roma Nemzetiségi Önkormányzat költségvetési, könyvvezetési, gazdálkodási és beszámolási, adóztatási, illetményszámfejtési feladatait.

Adóztatás: az adóztatási feladatokról külön előterjesztés készül, így ennek bővebb bemutatására itt nem kerül sor. 1 fő munkavállaló látja az iparűzési adó, idegenforgalmi adó, vállalkozók kommunális adója, talajterhelési díj, idegen bevételek, eljárási illetékek, bírság könyvelésével, bevallásaival, behajtásaival stb. ellátandó feladatokat, míg 1 fő munkavállaló a gépjárműadók kapcsán végzi ugyanezen tevékenységeket, továbbá a szennyvíz, és bárlakás tartozások kapcsán a végrehajtási eljárásokat kezeli. Az ő feladata az adóztatási feladatokon kívül 1 költségvetési szerv teljes körű személyügyi feladatainak ellátása, azaz kinevezések készítése, kiléptetési papírok kiadása, szabadságok rögzítése stb.

Illetményszámfejtés: 1 fő munkavállaló végzi a körmendi költségvetési szervek illetményszámfejtési, munkaügyi feladatait (kinevezések, megszüntetések készítése, hóközi kifizetések, szabadságok rögzítése stb.).

A kollégák nagy része tervezési, gazdálkodási, könyvvezetési, beszámolási feladatokat lát el. Ezek a feladatok nagy körültekintést, és alaposságot igényelnek. A jogszabályok, törvények folyamatos változását figyelemmel kell kísérni, az iroda szakmai felkészültsége alapos, azonban e területen még szükségesnek tartom felhívni a figyelmet a változások követésének feladatára is. Ehhez amúgy az írásos, illetve elektronikus hozzáférés, továbbképzések biztosítottak.

A tervezési feladat az egyes költségvetési szervek és önkormányzatok teljes körű tevékenységére kiterjed, a feladatok meghatározására, a létszámgazdálkodásra, az intézményvezetőkkel való egyeztetésen keresztül. Az adott évi költségvetés tervezésekor figyelembevételre kerül az adott évi központi támogatás, az intézményi bevételék, a kötelező működési kiadások, személyi és járulékos kiadások, a különbözetet pedig az önkormányzat biztosítja finanszírozás formájában a saját bevételi forrásából. Az iroda elsődleges feladata a költségvetési-rendelet tervezet elkészítése, minden fenntartó esetében.

Gazdálkodás végrehajtása: az elmúlt években egész évre kiterjedő feladat a likviditás folyamatos biztosítása, figyelemmel a működésre és az esetleges fejlesztési igényekre. Körmend Város Önkormányzata idén egy alkalommal vett igénybe likvid hitelt, amely pár napon belül törlesztésre is került. A költségvetés folyamatos elemzése mellett, gyakorlatilag minden hónapban szükségessé vált a rendeletmódosítás, a kollégák csak így tudnak a központi állami könyvelő programban dolgozni. Előirányzat nélkül a számlák rögzítése sem lehetséges, így folyamatos elemzés szükséges, a tervezéstől való eltérést mihamarabb szükséges átvezetni a programban. Fontos feladat a hátralékok csökkentése. Az idei évben is a fizetési felszólításoknak, végrehajtásoknak, letiltásoknak köszönhetően sikeresnek mondható a behajtások folyamata. Tapasztalható, hogy a végrehajtás elindítása előtt inkább rendezik tartozásaikat az ügyfelek.

A könyvvezetés napi feladat. Minden intézmény esetében a naprakészség, elkülönített könyvelés alapvető feladat, követelmény. A központi költségvetés felé kormányzati funkciónként kell könyvelni mind a kiadásokat, mind a bevételeket. A szabályozások szigorodása miatt egyre több feladatot kell elkülönítetten könyvelni, így a feladatokra érkező támogatásból könnyen levezethető, mely tételek kerültek elszámolásra a támogatás terhére. Éppen ezért az Önkormányzat és intézményei körülbelül 80 db bankszámlát vezetnek. A kollégák közötti feladatkörök minimálisan eltérőek. 1-1 fő a két társulást és intézményeit kezeli teljes körűen, számlák rögzítése, utalások indítása, könyvelés, beszámolási kötelezettség stb. 1 fő a többi intézmény pénztárosi feladatait, nemzetiségi önkormányzat teljes körű könyvvezetését, és alapítványok könyvelését végzi. 1 fő a számlák rögzítését, utalását, szabadságok rögzítését látja el, az OTP-vel kapcsolatos feladatokban kordinál. 2 fő pedig 2-2 intézmény könyvelését, beszámolási kötelezettségét látja el. 1 fő alszámlák könyveléséért, ebr rendszerben történő pályázatok beadásáért, elszámolásáért felelős elsősorban.

A beszámolási kötelezettség kiterjed az éves zárszámadásra, valamint a havi jelentésekre. Főkönyvi kivonattal alátámasztott pénzforgalmi jelentést havonta, mérlegjelentést negyedévente kell adni a MÁK részére. Az éves gazdálkodásról szóló beszámoló elkészítése minden intézmény esetében leltárral alátámasztott a mérlegtételek esetében. Az iroda feladata az ingatlan vagyonkataszteri nyilvántartás vezetése, illetve a tárgyi eszköz modulban való rögzítés.

Csákánydoroszlói kirendeltségen 2 fő pénzügyi munkatárs segíti az iroda munkáját. 1 fő közülük adóztatással kapcsolatos feladatokat lát el, míg 1 fő pénzügyes az Önkormányzat, illetve az alá tartozó intézmény tervezési, gazdálkodási, könyvvezetési, beszámolási feladatait végzi. Az előbbi feladatok részleteiben ugyanazt foglalják magukban, mint a fent említettek.

A szakmai alap, tudás adott, ezt a 2018-ban bevezetett ASP könyvelő program is bizonyítja, hiszen a települések nagy része nehezen boldogul vele, a Körmendi Közös Önkormányzati Hivatal dolgozói viszont különösebb nehézségek nélkül megtanulták, és tudják alkalmazni a programot. Az államilag kötelezően bevezetésre kerülő program a jogszabályi előírásokat betartatja, viszont az informatikai fejlesztésével még van teendő. A belső ellenőrzést külsős személy végzi, a jelentéseket olvasva a pénzügyi munkafolyamatok rendben zajlanak, ennek ellenére a folyamatba épített kontrollrendszer erősítése szükséges a FEUVE szabályzatnak megfelelően.

Az irodában összességében a munkavégzés megfelelő, fejlesztendő terület a kommunikáció, a más irodákkal való közös kapcsolat erősítése – pl. vagyonkataszter, projektek kapcsán elengedhetetlen a másik irodákkal való közös együttműködés, információáramlás, természetesen oda-vissza irányban. A jogszabályváltozások követése, azok alkalmazása szintén elengedhetetlen a pénzügyi területen, ennek fontosságát minden kollégának éreznie kell.

**Projektfejlesztési és Kistérségi Iroda:**

**Létszám: 6 fő, ebből jelenleg betöltött álláshely 3,75 (3 főállás és 1 részmunkaidős)**

1. **Projektfejlesztés, projektmegvalósítás**

Terület-, térség és városfejlesztéssel kapcsolatos fejlesztési feladatok körében az iroda 2017.01.01-től látja el feladatait.2019. évben projektfenntartás, projektfejlesztés és projektmegvalósítási feladatokat is ellátott az iroda.

2019. évben megvalósítás alatt lévő projektek, amelyeknek Körmend és Csákánydoroszló önkormányzatok, körmendi költségvetési szerv, vagy önkormányzat tulajdonában lévő cég a kedvezményezettje:

| Program/azonosítószám | Projekt célja | Támogatás összege |
| --- | --- | --- |
| TOP-1.1.1-15-VS1-2016-00006 | Körmend ipari terület infrastruktúrájának fejlesztése | 316 702 440 |
| TOP-1.1.3-15-VS1-2016-00007 | Vásár-tér, helyi piac létesítése Körmenden | 132 613 940 |
| TOP-1.2.1-15-VS1-2016-00003 | Természeti kincseink nyomában - az Őrség és a Rábamente integrált turisztikai fejlesztése | 190 172 077 |
| TOP-1.4.1-15-VS1-2016-00040 | Dr.Batthyányné Coreth Mária Óvoda fejlesztése | 105 452 942 |
| TOP-2.1.1-16-VS1-2017-00002 | A körmendi volt cipőgyári területek közösségi-kulturális célú rehabilitációja  | 200 000 000 |
| TOP-2.1.2-15-VS1- 2016-00012 | A körmendi Dózsa György utca és Rákóczi utca közötti lakóterület zöldterületi rehabilitációja | 285 000 000 |
| TOP-2.1.3-15-VS1-2016-00023 | Körmend keleti városrész csapadékvíz-elvezetése | 198 729 600 |
| TOP-3.1.1-15-VS1-2016-00013 | Kerékpárosbarát fejlesztés Körmenden | 255 960 000 |
| TOP-3.2.1-15-VS1-2016-00003 | Energiahatékonyság és megújuló-energiaforrás használat fokozása az önkormányzatoknál | 115 651 188 |
| TOP-3.2.1-16-VS1-2017-00026 | Energiahatékonyság fokozása Körmenden  | 86 041 000 |
| TOP-3.2.1-16-VS1-2017-00029 | Energiahatékonyság a közművelődés területén  | 75 000 000 |
| TOP-3.2.1-16-VS1-2017-00030 | Körmendi önkormányzati épületek energetikai korszerűsítése | 208 000 000 |
| TOP-7.1.1.-16-H-ERFA-2019-00439 | Játszótér fejlesztés Körmenden | 192 500 000 |
| TOP-7.1.1-16-H-ESZA-2019-00590 | Tavaszi Közös Napok | 18 355 699 |
| TOP-7.1.1-16-H-ESZA-2019-00592 | Gazdag örökség-értékes jövő | 20 602 746 |
| INTERREG V-A Österreich-Ungarn /Ausztria-Magyarország program ATHU004 | Ökoachse | 47 731 840 |
| INTERREG V-A Österreich-Ungarn /Ausztria-Magyarország program ATHU | City Cooperation II | 150 112 000 |
| Kubinyi Ágoston Program 2018 | Körmendi Kulturális Központ, Múzeum és Könyvtár Múzeumi egységének fejlesztése- állandó kiállítás infrastrukturális felújítása (díszterem mögötti helységek) és eszközállomány bővítése | 15 333 333 |
| Kubinyi Ágoston Program 2019 | Állandó múzeumi kiállítás bővítése | 10 000 000 |
| Emberi Erőforrások Minisztériuma | Lóistálló felújítása | 20 000 000 |
| Magyarországi víziszabadidő-sportok széles körű hozzáférésének támogatására Magyar Kajak- Kenu Szövetség | „Körmendi Vizivándor megállóhely fejlesztése”Kajak-kenu sport támogatás | 5 337 959 |
| Miniszterelnöki Kabinetiroda | Körmendi Vízi Vándor megállóhely fejlesztése | 35 000 000 |
| Agrárminisztérium HF/421/2018nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatás  | „Körmend értékek könyvben és filmen” | 1 000 000 |
| NKA Miniszteri KeretA2020/N9866 | Cipőtörténeti gyűjtemény megvásárlása a körmendi múzeum részére | 1 000 000 |
| Közép- és Kelet-európai Történelem és Társadalom Kutatásáért Közalapítvány | Körmend Város Ünnepnapjai | 9 998 710 |
| Széchenyi Programiroda Magyar Nemzeti Vidéki Hálózat | Városi nap- Körmend | 5 000 000 |
| Nemzeti Kulturális Alap 449108/03143 | Körmend Várossá Alapításának 775. évfordulója alkalmából rendezendő programsorozat megvalósítása | 8 000 000 |
| BM utak 2018 | Deák Ferenc utca útbukolat felújítása | 23 076 916 |
| BM utak 2019 | Bástya u., IV. Béla király u. útburkolat felújítása | 30 000 000 |
| GINOP-7.1.1-15-2016-00025 | A körmendi Batthyány-strattman kastély turisztikai célú fejlesztése | 1 500 000 000 |
| BMSK Sportpark | Bartók Béla lakótelepen fitt park telepítése |   |
| Emberi Erőforrások Minisztériuma „Járásszékhely múzeumok szakmai támogatására” 2018 | Múzeumi gyűjteményi adatbázis kialakítása és közzétételének elősegítése | 3 100 000 |
| Emberi Erőforrások Minisztériuma „Járásszékhely múzeumok szakmai támogatására” 2019 | Múzeumi raktárhelyiségek állagvédelmi átalakítása keretében nyolc elektromos fűtőtest beszerzése, műtárgybarát (IR és UV mentes izzók) beszerzése, állományvédelem szolgáló eszközbeszerzés | 4 000 000 |
| Emberi Erőforrások Minisztériuma Közművelődési érdekeltségnövelő támogatás | Körmendi Kulturális Központ, Múzeum és Könyvtár klubhelységekbe székek és asztalok beszerzése  | 139 000 |

A projekteket együttműködések keretében valósítjuk meg jelentős részében, kivéve a Nemzeti Vár- és Kastélyprogram keretében megvalósuló kastélyberuházást, valamint a TOP-7.1.1. intézkedés keretében belül a Játszótér fejlesztés Körmenden című projekt, melyek teljes egészében az iroda előkészítés és megvalósítása alatt realizálódtak.

A 2007-2013as időszak alatt megvalósított EU-s projektet fenntartása kapcsán több utánkövetéses ellenőrzésre és fenntartási jelentés benyújtásra is sor került.

1. KEOP 3.1.2/2F/09-11 Élőhelyvédelem- és helyreállítás, vonalas létesítmények természetkárosító hatásának mérséklése

[A Körmendi kastélypark értékeinek helyreállítása és megőrzése](https://emir.palyazat.gov.hu/nyertes/?forras=umft&forras_uj=&op_type=op_nev&op_nev=&eupik_nev=&palyazo_nev=K%C3%B6rmend&regio=0&megye=0&kisterseg=0&helyseg=0&ttipus=&tkod=&ttype=&print=0&export=0&id_szerv=0#adatlap_modal)

1. KEOP 4.10.0/N/14 Fotovoltaikus rendszerek kialakítása

[Napelemek telepítése Körmend két intézményében](https://emir.palyazat.gov.hu/nyertes/?forras=umft&forras_uj=&op_type=op_nev&op_nev=&eupik_nev=&palyazo_nev=K%C3%B6rmend&regio=0&megye=0&kisterseg=0&helyseg=0&ttipus=&tkod=&ttype=&print=0&export=0&id_szerv=0#adatlap_modal)

1. ÁROP 1.A.3-2014 Területi együttműködést segítő programok kialakítása az önkormányzatoknál a konvergencia régiókban

[Területi együttműködést segítő programok kialakítása a Körmendi járásban.](https://emir.palyazat.gov.hu/nyertes/?forras=umft&forras_uj=&op_type=op_nev&op_nev=&eupik_nev=&palyazo_nev=K%C3%B6rmend&regio=0&megye=0&kisterseg=0&helyseg=0&ttipus=&tkod=&ttype=&print=0&export=0&id_szerv=0#adatlap_modal)

1. KEOP 5.7.0/15 Középületek kiemelt jelentőségű épületenergetikai fejlesztése

[Körmend Város Önkormányzata középületeinek energetikai korszerűsítése](https://emir.palyazat.gov.hu/nyertes/?forras=umft&forras_uj=&op_type=op_nev&op_nev=&eupik_nev=&palyazo_nev=K%C3%B6rmend&regio=0&megye=0&kisterseg=0&helyseg=0&ttipus=&tkod=&ttype=&print=0&export=0&id_szerv=0#adatlap_modal)

1. NYDOP 2.1.1/A-13-k A régió kulturális helyszíneinek fenntartható turisztikai célú hasznosítása

[Batthyány Örökségközpont kialakítása Körmenden](https://emir.palyazat.gov.hu/nyertes/?forras=umft&forras_uj=&op_type=op_nev&op_nev=&eupik_nev=&palyazo_nev=K%C3%B6rmend&regio=0&megye=0&kisterseg=0&helyseg=0&ttipus=&tkod=&ttype=&print=0&export=0&id_szerv=0#adatlap_modal)

1. KÖZOP-3.5.0-09-11 „Hiányzó közlekedés biztonsági célú kerékpárút építés Körmenden, 8-as sz. főút mentén” I és II. ütem projektek éves fenntartása, valamint a projekt fejlesztési területén ingatlan tulajdonjog rendezése kisajátítási eljárás keretében

Támogatási szerződéskötés alatt lévő pályázat:

### „A helyi identitás és kohézió erősítése„ címmel benyújtott (azonosítószám: TOP-5.3.1-16) Terület- és Településfejlesztési Operatív Program 5. intézkedésére benyújtott pályázat.

### Elbírálás alatt lévő pályázat:

* TOP-1.2.1-15-VS1-2019-00012- Ökoturisztikai centrum fejlesztése Körmenden
* INTERREG SIHU – Pannon escape
* INTERREG ATHU – BikeThrough
1. **Közbeszerzési feladatok ellátása**

**Közbeszerzési feladatok** tekintetében az Iroda 2019. szeptember elejéig látta el feladatait. Ezt követően a Közszolgálati Iroda vette át a feladat végrehajtását.

A feladatellátás idején is több projekt, pályázat keretében számos, építési-szolgáltatási és árubeszerzési beszerzési eljárás lebonyolítására sor került. A tevékenységről a Pénzügyi és Közbeszerzési Bizottság elnökének beszámolójában tájékoztatjuk a testületet részletesen.

1. **Kistérségi feladatok ellátása**

Körmend és Kistérsége Önkormányzati Társulás, valamint a Körmend és Mikrotérsége Köznevelési Intézményfenntartó Társulás munkaszervezeti, továbbá, tanács üléseinek döntés-előkészítési és végrehajtási feladatainak ellátása körében sor került az alábbiakra:

* Társulások által fenntartott intézmények és feladatok fenntartói feladatainak ellátása: Körmendi Szociális Szolgáltató és Információs Központ, valamint dr. Batthyányné Coreth Mária Óvoda és Bölcsőde
* Orvosi ügyeleti feladatok koordinálása (2019. augusztus 31-ig)

A Társulás munkájáról minden tagtelepülés- köztük Körmend - delegáltja is beszámol a tagönkormányzatok képviselő-testületei felé, amely írásos előterjesztés az éves társulási feladatellátás tartalmazza.

1. **Egészségügyi alapellátás**

Körmend Város Önkormányzata a II. számú házi gyermekorvosi körzet kapcsán egészségügyi szolgáltatói feladatokat lát el. A házi gyermekorvosi feladat ellátását feladat-ellátási szerződéssel az I-es számú gyermekorvosi körzetben praktizáló orvos látja le, míg az iskola és ifjúság-egészségügyi feladatokat megbízási szerződés keretében láttatjuk el az egyes köznevelési intézményekben (2019.augusztus 31-ig).

1. **Kereskedelmi igazgatási feladatok**

Az ügyiratok aránya a múlt évhez képest hasonlóan alakult a működési engedélyek és a telepengedélyek tekintetében. 2019-ben a jogszabályi változás a szálláshely-szolgáltatókat érinti, akiknek a vendégkönyv kiváltásával egy szálláshelykezelő szoftvert kell vásárolniuk, illetve 8 szoba és 16 férőhely esetén a Nemzeti Turisztikai Ügynökség ingyenesen biztosítja a kérelmezőnek. A jegyző feladata a nyilvántartásba vett szálláshely-szolgáltatót 6 évente legalább egy alkalommal hatósági ellenőrzés keretében ellenőrzi, illetve erről éves ellenőrzési tervet készíteni. A szálláshely-szolgáltató tevékenységet csak  a szoftver meglétével lehet végezni, így Körmenden több szolgáltató befejezte a tevékenységét. A kereskedők a kereskedelmi tevékenységek végzésének feltételeit betartva működnek, mivel a változásokat folyamatosan bejelentik. A Központi Statisztika Hivatal felé a működési engedélyekről, illetve a szálláshelyekről évente 6 alkalommal adunk jelentést.

Az ASP nyilvántartási programban a működési engedély, a telepengedély, a szálláshelyek, és a rendezvények nyilvántartása folyamatosan naprakészen vezetve van, a kiadott működési engedélyek, megszűnt üzletek, adatmódosítások egyaránt. A szakhatóságokkal a működési engedélyek, telepengedélyek és a rendezvények engedélyeztetése  együttműködve és  zökkenőmentesen történik.

2019. év decemberig 3 birtokvédelmi ügy indult, melyek során  magánszemélyek kértek birtokvédelmi eljárást.

**A Projektfejlesztési és Kistérségi Iroda ezen túlmenően az alábbi feladatokat végezte:**

* 2019.01.22-én megtartott Batthyány díjátadó program lebonyolítása
* 2019. szeptember 20. Kerékpárút és vasúti átjáró átadó lebonyolítása
* Bartók Béla lakótelepen lévő 1db játszótéri eszköz beszerzése
* Bartók Béla lakótelepen kamerabeszerzés lebonyolítása
* Keleti és nyugati őrségépületek tervfelülvizsgálatának elvégzése
* Batthyány örökségközpont Nonprofit Kft működésének koordinálása
* elektronikus közigazgatás részeként elektronikus űrlapok elkészítése, generálása,

**HATÁROZATI JAVASLAT**

Körmend Város Önkormányzata Képviselő-testülete a Körmendi Közös Önkormányzati Hivatal munkájáról szóló 2019. évi beszámolót jóváhagyja.

**Dr. Stepics Anita**

**jegyző**